คนเสื้อแดงช็อปปิ้งห้างบิ๊กซีราชดำริคึก
ห้างบิ๊กซีราชดำริยังเปิดทำการ ท่ามกลางห้างรายรอบที่ปิด ทำให้คนเสื้อแดงเข้าไปช็อปปิ้งและหลบร้อนจำนวนมาก
4 เม.ย. 2553

ห้างบิ๊กซีราชดำริยังเปิดทำการ ท่ามกลางห้างรายรอบที่ปิด ทำให้คนเสื้อแดงเข้าไปช็อปปิ้งและหลบร้อนจำนวนมาก
รายงานข่าวจากห้างสรรพสินค้าบิ๊กซี ราชดำริ เปิดเผยว่า ท่ามกลางห้างสรรพสินค้าย่านราชประสงค์ที่ปิดให้บริการเกือบหมด แต่ห้างบิ๊กซียังเปิดให้บริการปกติตั้งแต่เมื่อวานจนถึงวันนี้ บรรยากาศในห้างเต็มไปด้วยกลุ่มผู้ชุมนุมเสื้อแดงที่เข้ามาเดินจับจ่ายซื้อของ ขณะที่บางส่วนหนีร้อนเข้ามาปูเสื่อพักผ่อนและเดินตากแอร์ บางส่วนก็ขึ้นไปพักรับประทานอาหารที่ฟู้ดคอร์ท ชั้น 2  สำหรับสินค้าที่คนเสื้อแดงให้ความสนใจ อาทิ แว่นตากันแดด นาฬิกา รวมถึงเสื้อยืดตามร้านขายรถเข็น
อย่างไรก็ตาม แม้ซุปเปอร์มาร์เก็ตยังเปิดอยู่ แต่ร้านค้าย่อยภายในห้างเปิดทำการเพียงบางส่วน ร้านที่เปิดอยู่ คือ ร้านขายยาพีเอ็กซ์ เปิดเผยว่า ยอดขายตกตั้งแต่เมื่อวาน วันนี้ท่าทางจะไม่มีลูกค้าเลย ซึ่งเมื่อวานนี้ตนได้ถามชาวต่างชาติที่เข้ามาซื้อของว่ากลัวไหม ซึ่งต่างชาติบอกว่าไม่กลัว แค่อยากช็อปปิ้งซื้อของเท่านั้น
ด้านเจ้าของร้านขายเสื้อผ้าฝ้ายรถเข็น ซึ่งสีหน้าบ่งบอกว่าเซ็งบรรยากาศอย่างเห็นได้ชัด บอกว่า ตั้งแต่เช้ายังขายของไม่ได้เลย ซึ่งก็ตอบตัวเองไม่ได้ว่าทำไมจึงยังเปิดร้าน ไม่เข้าใจตัวเองเหมือนกัน
ขณะที่พนักงานร้านแฮร์ บิวด์ ซึ่งเป็นร้านตัดแต่งทรงผม เปิดเผยว่า กำลังจะปิดร้านแล้วเพราะมีลูกค้าแค่ 2 คนจากปกติมีลูกค้า 30-40 คน ที่วันนี้มาเปิดร้านเพราะติดต่อผู้จัดการร้านไม่ได้ จึงมาตายเอาดาบหน้า แต่ตอนนี้ติดต่อได้แล้ว ซึ่งก็ได้รับอนุญาตให้ปิดร้านได้
"จริง ๆ เงียบตั้งแต่ปิดสนามบิน เพราะร้านนี้ส่วนใหญ่เป็นต่างชาติที่ทัวร์มาลง แต่หลังจากปิดสนามบินเป็นต้นมาทัวร์ก็ไม่มาอีกเลย คนเงียบตั้งแต่ตอนนั้น" พนักงานแฮร์บิวด์ เล่า